text: Flokkes til due dag i Ejstrupholm
  09 oktober 2011 kl. 15.24
  Due-dagen i Ejstrupholm handler i den grad om duer, men det er også en af de dage hvor Ejstrupholm står på den anden ende og besøges af op mod 20.000 mennesker.
  I Vestjylland har man Ho Fåremarked og i Nordjylland Hjallerup Hestemarked. I Midtjylland er der Due-dag i Ejstrupholm, der har været holdt siden 1955.
  Due-dagen, der altid holdes den 2. søndag i oktober, blev startet af duei-nteresserede, og duerne er fortsat omdrejningspunktet. I Ejstrupholm Hallen holdes due-konkurrence, og efter kl. 13 kan alle komme ind og se præmieduerne.
  Ud over duer, flokker kræmmere til byen i forbindelse med Due-dagens kræmmermarked for at afsætte de sidste "lopper", før vinteren sætter ind.
  Overskuddet fra due-dagen går ubeskåret til byens fire store foreninger, Borgerforeningen, Idrætsforeningen, Gymnastikforeningen og Handelsstandsforeningen, som også står bag arrangementet.
  